Slovensko: Náročný rok pre samosprávy

Lucia Barmošová, moderátorka
A späť k nám. Rok 2024 bude veľmi náročný pre obce, mestá a kraje. Tie dlhodobo upozorňujú na zásadné výpadky svojich príjmov. Mnohé sídla už zareagovali zvýšením daní a poplatkov, či rôznym šetrením, napr. aj pri silvestrovských oslavách.
Peter Petrus, redaktor
Samosprávy sú v tom nevinne. Tvrdo na nich dopadá vysoká inflácia, ktorá predražuje takmer všetky služby pre občanov a najmä poukazujú na chaotické obmedzovanie svojich príjmov, ktoré vychádzali z predchádzajúceho zloženia parlamentu. Nepomohli im ani protestné zhromaždenia.
Matúš Vallo, primátor hl. mesta SR Bratislavy /Team Bratislava/
V minulosti zákony, ktoré len ad hoc sa predkladali do parlamentu bez nejakého rezortného pripomienkovania, naozaj narobili veľmi veľa škody práve na samosprávach, najmä v tých finančných, z toho finančného pohľadu.
Richard Rybníček, primátor Trenčína, prezident Únie miest Slovenska
Pridali nám výdavky, ale nedali nám príjmy a dnes stojíme v situácii, že ľudia sa na nás zazerajú, ale zazerať by mali na štát a na tých, ktorí proste nás ignorovali.
Peter Petrus, redaktor
Starosta bratislavského Ružinova vysvetľuje aj negatívny dopad mohutnej inflácie. To, čo v roku 2019 bolo 1.000 EUR, je v súčasnosti zhruba len 700 EUR.
Martin Chren, starosta Ružinova, podpredseda Komory miest ZMOS
Platíme viac za potraviny do jedální, platíme viac za energie, platíme viac za rekonštrukcie, platíme viac za chod škôl, škôlok a domovov dôchodcov.
Gabriela GÖNCZÖLOVÁ, starostka obce Dedina Mládeže /Most-Híd/
Musíme vybaviť úver, aby sme vedeli vyplatiť faktúry. Máme problémy aj s vyplatením miezd a odvodov a to je už začiatok konca.
Michal Marhefka, primátor mesta Podolínec /nezávislý/
Nám na rok 2024 vychádza v podstate na škôlke strata -73 000. Neviem odkiaľ dofinancujeme materskú škôlku.
Peter Petrus, redaktor
Vláda v polovici decembra v Trenčíne schválila 60.000.000 EUR pre kraje, mestá a obce, ktoré mali byť vyplatené do konca roka. Tento rok však bude potrebné ďalšie dofinancovanie samospráv, aby mohli robiť aspoň základné služby pre obyvateľov.
Martin Červenka, starosta Ratkoviec
Obce majú problémy platiť mzdy svojim zamestnancom, ktorých je vždy poddimenzovaný stav. 1 človek robí na malej obci všetko a dneska už sa bavíme naozaj o základných funkciách.
Jozef Viskupič, predseda SK8, predseda Trnavského samosprávneho kraja
Ak rozpočtové provizóriá budú dlhodobo pretrvávať, tak zabudnime aj na čerpanie eurofondov.
Peter Petrus, redaktor
Peter Petrus, televízia JOJ.

